RAAMLEPING

07.08.2024 nr 2-2/24/763-1

Riigi Kaitseinvesteeringute Keskus, registrikood 70009764, aadress Järve 34a, 11314 Tallinn, Kaitseministeerium, registrikood 70004502, aadress Sakala 1, 15094 Tallinn ja Kaitsevägi, registrikood 70008641, Juhkentali 58, 15007 Tallinn, Kaitseressursside Amet, registrikood 70007647, aadress Aiandi 15, 12918 Tallinn, keda esindab direktori 07.12.2020 käskkirja nr 77 alusel Riigi Kaitseinvesteeringute Keskuse hangete osakonna juhataja Ivar Janson (edaspidi nimetatud tellija), ühelt poolt

ja

Aktsiaselts Eesti Post, registrikood 10328799, aadress Pallasti tn 28, 10001 Tallinn, keda esindavad põhikirja alusel juhatuse liikmed Mart Mägi ja Signe Kukin (edaspidi nimetatud täitja), teiselt poolt (edaspidi eraldi ja üksikult nimetatud pool ning koos ja ühiselt nimetatud pooled), sõlmisid käesoleva raamlepingu (edaspidi nimetatud leping) alljärgnevas:

1.	Lepingu sõlmimise alus ja ese

1.1.	Leping on sõlmitud lähtudes riigihanke „Postiteenused“ (viitenumber 280540) alusdokumentidest ja täitja avalikest hinnakirjadest..
1.2.	Sõlmitava lepingu esemeks on täitja poolt tellijale osutatav riigisisene ja rahvusvaheline postiteenus (edaspidi teenus).
1.3.	Teenusena käsitletakse kõiki töid ja toiminguid, sh lepingus nimetamata toiminguid, mis on vajalikud lepingus ettenähtud tulemuse saavutamiseks, samuti teenuse vastuvõtmiseks vajaliku dokumentatsiooni vormistamist.
1.4.	Teenuse osutamine peab vastama postiseaduses, selle alusel kehtestatud õigusaktides, lepingus ja tegevusloa kohustust omava teenuse tegevusloas sätestatud nõuetele.
1.5.	Tellijal on õigus tellida täitjalt ka teisi tehnilise kirjelduse nõuetele vastavaid teenuseid (teenused, mille kasutamise eesmärk on sama) vastavalt täitja hinnakirjale, kui teenuse hind on võrreldes turuhinnaga soodsam või kui teenust tellitakse kompleksselt lepingu esemeks olevate teenustega ning nende eraldi tellimine oleks tellijale ebamõistlikul kulukas. 
1.6.	Teenus peab vastama riigihanke „Postiteenused“ (viitenumber 280540) riigihanke alusdokumentides, täitja hinnakirjades ja tüüptingimustes, käesolevas lepingus ja selle lisades ettenähtud tingimustele ja korrale, mis on ühtlasi lepingu lahutamatuteks osadeks.
1.7.	Tellija on sõlminud lepingu täitjaga, tuginedes täitja pakkumusele, lepingus esitatud täitja avaldustele ja kinnitustele ning eeldades heas usus täitja professionaalsust ja võimekust lepingut nõuetekohaselt täita. Alltöövõtjate kasutamise korral jääb lepingu nõuetekohase täitmise eest tellija ees vastutavaks täitja.
1.8.	Täitja avaldab ja kinnitab, et:

1.8.1.	temal ja tema esindajal on lepingu sõlmimiseks kõik õigused ja volitused;
1.8.2.	ta on tutvunud lepinguga ja riigihanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.8.3.	lepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;
1.8.4.	ta omab lepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada;
1.8.5.	teenuse osutamisel kasutatav kaup ei ole rahvusvahelise sanktsiooni subjekt ega pärit sanktsiooni all olevast piirkonnas rahvusvahelise sanktsiooni seaduse (RSanS) mõttes.

2.	Lepingu osad

2.1.	Lepingu lahutamatud osad on riigihanke alusdokumendid, täitja hinnakirjad ning tüüptingimused, riigihanke menetluse ajal antud selgitused, kinnituskirjad, lepingu alusel esitatud pakkumuse esitamise ettepanekud, pakkumused, lepingu alusel sõlmitud hankelepingud, poolte vahel edastatud teated ning kõik sõlmitavad lepingu muudatused.
2.2.	Kui hankelepingut ei ole sõlmitud, siis on hankelepingutena on käsitletavad ka tellimused, tellimuskirjad, ostutellimused või muu, millega võetakse rahaline kohustus.
2.3.	Kõik lepingu muudatused vormistatakse kirjalikult ning need jõustuvad pärast nende allkirjastamist mõlema poole poolt või poolte määratud tähtajal.

3.	Poolte õigused ja kohustused

3.1.	Täitjal on õigus:

3.1.1.	teha tellijale ettepanekuid teenuse osutamisega seotud tegevuste parema organiseerimise osas;
3.1.2.	saada lepinguliste kohustuste nõuetekohase täitmise eest kokkulepitud tasu;
3.1.3.	nõuda poolte koosoleku kokkukutsumist, kui see on teenuse osutamiseks, tähtaegadest kinnipidamiseks ja kvaliteedi tagamiseks vältimatu;
3.1.4.	taotleda tellijalt tellijast tuleneval põhjusel teenuse üleandmise tähtaja või osa üleandmise tähtaja pikendamist;
3.1.5.	nõuda tellijast sõltuvate mitteõiguspäraste takistuste kõrvaldamist teenuse osutamisel.

3.2.	Täitja kohustub:

3.2.1.	tagama teenuse vastavuse riigihanke alusdokumentides ja lepingus (sh hankelepingus) toodud tehnilisele kirjeldusele;
3.2.2.	tagama lepingu kehtivuse ajal kõigi registreeringute ja tegevuslubade, mida seaduse alusel nõutakse, olemasolu;
3.2.3.	osutama teenust tähtaegselt ja nõuetekohaselt, kokkulepitud mahus ja tähtaegadel vastavalt lepingus ja tellimuse esitamise käigus sätestatud tingimustele, parimas praktikas rakendatavatele nõuetele, normidele ja standarditele;
3.2.4.	tagama teenuse osutamiseks vajaliku tööjõu, seadmed, vahendid, materjalid jms, mis on vajalikud eesmärgi saavutamiseks;
3.2.5.	informeerima tellijat vastutava isiku vahetusest e-posti teel vähemalt viie tööpäeva jooksul;
3.2.6.	tellijat koheselt kirjalikku taasesitamist võimaldavas vormis teavitama, kui ta ei saa kokkulepitud tähtajal teenust osutada ja/või teenuse osutamisel tekivad takistused, mis ei võimalda teenust kokkulepitud ajaks ära teha või takistavad muul viisil teenuse osutamist;
3.2.7.	tagama postisaladuse hoidmise nii teenuse osutamise ajal kui ka pärast seda;
3.2.8.	hüvitama tema süül tellijale ja/või kolmandale isikule tekitatud kahju vastavalt teenusele kohalduvatele tüüptingimustele ja Ülemaailmse Postiliidu aktidele;
3.2.9.	teavitama kirjalikult tellijat vähemalt 30 (kolmkümmend) päeva ette teenuste hinnakirjade muutumisest ja esitama muudetud hinnakirjad;
3.2.10.	säilitama, süstematiseerima ja arhiveerima osutatud teenusega seotud dokumentatsiooni;
3.2.11.	tagama, et lepingu punktis 7.5 nimetatud julgeolekutingimused oleksid täidetud;
3.2.12.	viivitamata teavitama tellijat täitja vastu suunatud tellijat puudutavast küberründest ja küberintsidendist ning esitama tellija nõudmisel tellijale küberintsidendi raporti;
3.2.13.	järgima lepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.
3.2.14.	Tellija nõudmisel esitama aruande 15 (viieteistkümne) tööpäeva jooksul lepingu alusel teostatud teenuse kohta. Teenuse aruanded peavad võimaldama eristada tellijate erinevate postiaadresside ja struktuuriüksuste poolt tellitud teenuseid erinevate teenuseliikide ja kuude kaupa. 

3.3.	Tellija õigused:

3.3.1.	teha täitjale ettepanekuid teenuse organiseerimise ja muudatuste osas;
3.3.2.	kontrollida täitja poolt esitatud arvete õigsust ja vastavust tegelikkusele;
3.3.3.	tellija jätab endale õiguse lepingu perioodil täitjaga läbirääkimiste pidamiseks ja uute hindade kokkuleppimiseks;
3.3.4.	nõuda täitja süül tekkinud otsese varalise kahju korvamist ja mittekvaliteetse teenuse ümber tegemist täitja poolt ilma täiendavat tasu maksmata.

3.4.	Tellija kohustub:

3.4.1.	tasuma lepinguga kooskõlas teostatud teenuse eest kokkulepitud tasu lepingus sätestatud tingimustel;
3.4.2.	andma täitjale juhiseid ja informatsiooni, mis mõjutab tellimuse täitmist.

4.	Lepingu täitmine

4.1.	Pakutav teenus peab vastama lepingus ja selle lisades sätestatud nõuetele ja asjaomasele teenusele tavapäraselt esitatavatele nõuetele.
4.2.	Lepingu täitmise ajahetkel ei või teenuse ühikuhind olla suurem täitja kehtivast hinnakirjast.
4.3.	Hankeleping loetakse sõlmituks igakordselt tellija poolt teenuse tellimisel (kulleri tellimine vms) ning täitja poolsel teenuse osutamisel.
4.4.	Pooled on kohustatud teavitama teist poolt viivitamatult asjaoludest, mis mõjutavad või võivad mõjutada lepingu täitmist ning takistada lepingus sätestatud eesmärkide saavutamist.

5.	Lepingu maksumus ja maksetingimused

5.1.	Lepingu alusel sõlmitavate hankelepingute sh tellimuste maksimaalne kogumaksumus on 760 000 eurot, millele lisandub käibemaks seaduses sätestatud juhul.
5.2.	Täitja avalikus hinnakirjas olevad ühikuhinnad postiteenuse osas on määratud lisas 2 ja need sisaldavad kõiki kulusid, mis on vajalikud nimetatud teenuse osutamiseks.
5.3.	Täitjal on õigus muuta punktis 5.2. nimetatud hindu 1 kuulise etteteatamisega, juhul kui muutub täitja avalik hinnakiri. Uued hinnad fikseeritakse lepingu lisana.
5.4.	Täitja esitab arve 1 (üks) kord kalendrikuus kui hankelepingus või tellimuses ei lepita kokku teisiti.
5.5.	Täitja esitab arve e-arvena (masintöödeldavas XML-formaadis). 
5.6.	Täitja esitab arve järgmiste andmetega:

5.6.1.	Kui maksja on Riigi Kaitseinvesteeringute Keskus, märgitakse arvele:
•	Riigi Kaitseinvesteeringute Keskus, Järve 34a, 11314 Tallinn;
•	registrikood 70009764;
•	lepingu ja tellimuse/hankelepingu nr;
•	riigihanke viitenumber 280540;
•	tellija kontaktisiku nimi;
•	teenuse nimetus, teenuse osutamise aeg või ajavahemik, teenuse osutamise objekt, arve aluseks oleva saatelehe number, hind ja muu vajalik info.

5.6.2.	Kui maksja on Kaitsevägi, märgitakse arvele:

•	Kaitsevägi, Juhkentali 58, 15007 Tallinn;
•	registrikood 70008641;
•	lepingu ja tellimuse/hankelepingu nr;
•	riigihanke viitenumber 280540;
•	tellija kontaktisiku nimi;
•	teenuse nimetus, teenuse osutamise aeg või ajavahemik, teenuse osutamise objekt, arve aluseks oleva saatelehe number, hind ja muu vajalik info.
•	
5.6.3.	Kui maksja on Kaitseministeerium, märgitakse arvele: 

•	Kaitseministeerium, Sakala 1, 15094 Tallinn;
•	registrikood 70004502;
•	lepingu ja tellimuse/hankelepingu nr;
•	riigihanke viitenumber 280540;
•	tellija kontaktisiku nimi;
•	teenuse nimetus, teenuse osutamise aeg või ajavahemik, teenuse osutamise objekt, arve aluseks oleva saatelehe number, hind ja muu vajalik info.

5.7.	Kui maksja on Kaitseressursside Amet, märgitakse arvele:

•	Kaitseressursside Amet, aadress Aiandi 15, 12918 Tallinn;
•	registrikood 70007647;
•	lepingu ja tellimuse/hankelepingu nr;
•	riigihanke viitenumber 280540;
•	tellija kontaktisiku nimi;
•	teenuse nimetus, teenuse osutamise aeg või ajavahemik, teenuse osutamise objekt, arve aluseks oleva saatelehe number, hind ja muu vajalik info.
5.8.	Tellija tasub vastuvõetud ja lepingu tingimustele vastava teenuse eest arvel esitatud arveldusarvele 28 päeva jooksul pärast lepingu tingimustele vastava arve kättesaamist.
5.9.	Tellija ei aktsepteeri arvet, mis ei vasta lepingu tingimustele. Sellisel juhul täitja esitab uue arve seitsme päeva jooksul.
5.10.	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib tellija tasutavast arvest Maksu- ja Tolliametit. 
5.11.	Täitja kohustub esitama vajadusel eraldi arve (inglise keeles, kui ei ole kokku lepitud teisiti) NATO relvajõudude tarbeks tehtud kulude kohta.

5.11.1.	NATO relvajõudude tarbeks tellitud teenusele rakendub 0%-line käibemaksumäär vastavalt käibemaksuseaduse §-le 15.
5.11.2.	Maksusoodustuse rakendamise aluseks on täitjale tellija poolt esitatud käibemaksuvabastuse tõend.

6.	Vääramatu jõud

6.1.	Lepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks täitja kolmandast isikust lepingupartneri suutmatust lepingut täita.
6.2.	Kui mistahes vääramatu jõu tingimustele vastav asjaolu tõi kaasa lepingu mittetäitmise lepingus või selle lisades ettenähtud tähtajal ning selle mõju on ajutine, on lepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
6.3.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt lepingus sätestatule.
6.4.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus leping üles öelda või lepingust taganeda, tehes teisele poolele vastava lepingust ülesütlemis- või taganemisavalduse.
6.5.	Covid-19 pandeemiast tulenevat ei käsitle pooled vääramatu jõuna. Juhul, kui pärast lepingu sõlmimist kehtestatakse uusi ettenägematuid piiranguid, mis on seotud Covid-19 pandeemiaga või muu pandeemilise haiguspuhanguga ning millest johtuvalt ei ole võimalik või on takistatud lepingu täitmine, siis võib see olla käsitletav vääramatu jõuna.

7.	Konfidentsiaalsus- ja julgeolekutingimused 

7.1.	Konfidentsiaalse teabe all mõistavad pooled lepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada teise poole huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
7.2.	Konfidentsiaalsusnõude kohaselt pool kohustub mitte avaldama lepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet. Pool kaitseb temale lepingu täitmise käigus teatavaks saanud teabe konfidentsiaalsust.
7.3.	Täitja kohustub mitte kasutama tellija kirjaliku nõusolekuta lepingu juurde kuuluvat dokumenti või informatsiooni, v.a juhtudel, mis on vajalikud lepingu täitmiseks. Kõik dokumendid peale lepingu ja selle lisade on tellija omand ja kui tellija nõuab, on täitja kohustatud tagastama need talle pärast lepingu lõppemist.
7.4.	Täitjal on keelatud lepingu täitmise käigus teatavaks saanud asutusesiseseks kasutamiseks tunnistatud teabe reprodutseerimine ja avaldamine mistahes kolmandatele isikutele, sh isikutele, kellel puudub vastav juurdepääsuõigus ja teadmisvajadus.
7.5.	Juhul, kui lepingu täitmiseks on täitjal vaja siseneda Kaitseministeeriumi valitsemisala territooriumile, siis täitja kohustub täitma kehtivaid julgeolekutingimusi. Juhul, kui täitja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada tellijaga ning ka neile rakenduvad kõik lepingus sätestatud julgeolekutingimused. Täitja vastutab selle eest, et alltöövõtjad täidavad julgeolekutingimusi.
7.6.	Avalikkusele suunatud lepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija sõnaselgel kirjalikku taasesitamist võimaldavas vormis antud nõusolekul.
7.7.	Konfidentsiaalsusnõue on tähtajatu.

8.	Vastutus

8.1.	Pooled kannavad teineteise ees vastutust lepingu järgsete kohustuste mittenõuetekohase täitmise või täitmata jätmise korral vastavalt lepingu sätetele ja kehtivatele õigusaktidele.
8.2.	Täitja vastutab igasuguse lepingurikkumise eest, eelkõige kui teenus ei vasta lepingus ja selle lisades kokkulepitud nõuetele. Teenus ei vasta lepingu nõuetele muu hulgas ka juhul, kui täitja poolt pakutaval teenusel ei ole kokkulepitud omadusi, teenust ei ole osutatud kokkulepitud tähtajaks, kokkulepitud mahus, ettenähtud sagedusega, täitja ei esita teenuse osutamise kohta nõuetekohast dokumentatsiooni, jätab tellijale lepingu täitmise kohta informatsiooni esitamata vms. 
8.3.	Tellija on kohustatud teavitama täitjat e-posti teel teenuse lepingu tingimustele mittevastavusest 30 päeva jooksul arvates sellest, kui tellija sai teada teenuse lepingu tingimustele mittevastavusest. Teates kohustub tellija nõudma täitjalt kohustuse täitmist, andes ühtlasi lepingu kohaseks täitmiseks täitjale mõistliku tähtaja, mis ei tohi olla üldjuhul pikem kui 10 päeva, kui ei ole kokku lepitud teisiti. Nõuetekohase teenuse üleandmiseni tellijale loetakse täitja teenuse üleandmisega viivitanuks. Täiendavat tähtaega ei anta, kui tellijal ei ole enam huvi selle teenuse vastu.
8.4.	Kui täitja ei suuda teenuse osutamist õigeaegselt tagada (arvestades COVID-19 või muu pandeemilise haiguspuhangu tõttu kehtestatud riiklikuid ja rahvusvahelisi piiranguid) ning puudub täitja ja tellija vaheline kirjalikku taasesitamist võimaldav muu kokkulepe, siis võib tellija tellida teenust lepingu välistelt isikutelt.
8.5.	Olulise lepingurikkumise korral on tellijal õigus nõuda täitjalt leppetrahvi kuni 500 (viissada) eurot iga rikkumise korral. 
8.6.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
8.7.	Juhul kui teenus ei vasta lepingutingimustele, on tellijal lisaks lepingust tuleneva leppetrahvi nõudmisele õigus tellida teenus kolmandalt isikult ning nõuda selleks tehtud kulutused ja/või selleks tehtud kulutuste võimaliku hinnavahe sisse täitjalt.
8.8.	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest, tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
8.9.	Täitja võib lepingust tulenevad kohustused anda üle kolmandale isikule üksnes tellija eelneval kirjalikul nõusolekul. Eeltoodu kehtib ka siis, kui lepingu või selles kokku lepitud õiguste ning kohustuste kolmandale isikule üleandmine toimub täitja poolt ettevõtte üleandmise tulemusena. Tellija võib anda lepingu punktis nimetatud kirjaliku nõusoleku juhul, kui lepingu või ettevõtte omandajal on täitjaga vähemalt samaväärne ettevalmistus ja kogemus, mis tagab lepingu eesmärgi saavutamise ja Lepingu tingimuste vähemalt samaväärse täitmise.
8.10.	Kui täitja annab ettevõtte ja sellega seotud lepingu üle ilma tellija eelneva kirjaliku nõusolekuta, on tegemist lepingu olulise rikkumisega täitja poolt ja tellijal on õigus leping ühepoolselt lõpetada ning täitja on kohustatud hüvitama tellijale tekkinud kahju (s.o muuhulgas kulutused, mis tekivad tellijal uue pakkuja leidmisel) ning tasuma tellijale tema nõudmisel leppetrahvi summas kuni 6000 (kuus tuhat) eurot.
8.11.	Leppetrahvid ja viivised tasutakse 30 (kolmekümne) päeva jooksul vastava nõude saamisest arvates. Lepingust tulenevate leppetrahvide maksmine, samuti tekitatud kahju hüvitamine, ei vabasta lepingut rikkunud poolt mistahes lepingujärgsete kohustuste täitmisest. 
8.12.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täitjalt lepingu rikkumisega tekitatud kahju hüvitamist.
8.13.	Leppetrahvide nõudeõigus on 180 päeva alates vastava rikkumise avastamisest arvates.
8.14.	Leppetrahvid ja viivised tasutakse 30 päeva jooksul vastava nõude saamisest arvates. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.

9.	Lepingu lõpetamise alused

9.1.	Tellija annab lepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Lepingu täitmiseks antav tähtaeg ei vabasta poolt vastutusest kohustuse rikkumise eest.
9.2.	Tellija ei ole kohustatud lepingu(st) ülesütlemisel/taganemisel andma tähtaega lepingu täitmiseks olulise lepingurikkumise korral. Sel juhul tellija esitab täitjale kirjaliku lepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Lepingu(st) ülesütlemine/taganemine loetakse toimunuks, kui täitja on saanud ülesütlemis-/taganemisavalduse kätte.
9.3.	Lepingu täitmiseks antud täiendava tähtaja möödumisel võib tellija esitada täitjale kirjaliku lepingu(st) ülesütlemis- või taganemisavalduse. Lepingu(st) ülesütlemine või taganemine loetakse toimunuks täitja poolt ülesütlemis- või taganemisavalduse kättesaamisest arvates. Lepingu(st) ülesütlemis- või taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija lepingu üles/taganeb tellija lepingust. Sel juhul lõpeb leping tellija poolt lepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
9.4.	Poolel on õigus leping täiendava tähtajata üles öelda või lepingust taganeda, kui pool on lepingust tulenevaid kohustusi oluliselt rikkunud (oluline lepingurikkumine). Oluliste lepingurikkumistega on muu hulgas tegemist juhul, kui:

9.4.1.	rikutakse lepingust tulenevaid kohustusi tahtlikult või raske hooletuse tõttu;
9.4.2.	täitja on jätnud tellija antud täiendava tähtaja jooksul oma kohustused täitmata;
9.4.3.	täitja edastab tellijale teate täitmisest keeldumise kohta;
9.4.4.	esitatakse valeteavet või võltsitud andmeid;
9.4.5.	rikutakse konfidentsiaalsuskohustust;
9.4.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
9.4.7.	täitjal esineb lepingu kehtivuse ajal seadusrikkumisi lepingu esemeks olevate teenuste osutamisega;
9.4.8.	täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik;
9.4.9.	täitja on enam kui kolmel korral rikkunud lepingu (sh hankelepingu) tingimusi;
9.4.10.	tellija on täitja esitatud arve tasumisel olnud viivituses rohkem kui 30 päeva.

9.5.	Tellijal on õigus leping erakorraliselt üles öelda, kui täitja suhtes on tehtud pankrotiotsus või on algatatud likvideerimisprotsess või täitjal lõppevad lepingu täitmiseks vajalikud load ning täitja ei pikenda neid või lubade pikendamine ei ole võimalik.
9.6.	Mõlemal poolel on õigus leping igal ajal üles öelda või lepingust taganeda, teatades sellest teisele poolele vähemalt 90 päeva ette.

10.	Kontaktisikud

10.1.	Poolte lepingujärgsete kohustuste täitmise korraldamine ja lepingus ettenähtud teadete, nõuete ja teiste dokumentide edastamine toimub kontaktisikute kaudu.
10.2.	Tellija kontaktisikud on:

10.2.1.	Tellija kontaktisik lepingulistes küsimustes on Kristo Raud, Kristo.raud@rkik.ee, tel 5388 3440;
10.2.2.	Riigi Kaitseinvesteeringute Keskuse kontaktisik on Kairi Külasalu, kairi.kulasalu@rkik.ee, tel 518 0954;
10.2.3.	Kaitseministeeriumi kontaktisik on Katrin Vesi, katrin.vesi@kaitseministeerium.ee, tel 717 0242;
10.2.4.	Kaitseväe kontaktisik on Tiina Herkel, tiina.herkel@mil.ee, tel 717 1181;
10.2.5.	Kaitseressursside Ameti kontaktisik on Ülle Kangur, ulle.kangur@kra.ee, tel 5866 7864.

10.3.	Täitja kontaktisik lepingulistes küsimustes on ariklient@omniva.ee, tel 664 3444.
10.4.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui lepingus ei ole teisiti kokku lepitud.
10.5.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta lepingu muudatuseks.

11.	Lõppsätted

11.1.	Leping jõustub, kui pooled on selle allkirjastanud. Pooled alustavad lepingu täitmist 20.07.2024.
11.2.	Lepingu tähtaeg on 48 kuud, mis algab lepingu täitmisega alustamisest või kuni punktis 5.1 toodud hanke maksimaalse maksumuse täitumiseni, sõltuvalt kumb tingimus täitub varem.
11.3.	Lepingu täitmise keel on eesti keel, kui pooled ei ole teisiti kokku leppinud.
11.4.	Lepingu täitmisel ja lepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud.
11.5.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, välja arvatud juhul, kui pooled on teisiti kokku leppinud.
11.6.	Lepingu üksiku sätte kehtetus ei too kaasa kogu lepingu või lepingu teiste sätete kehtetust.
11.7.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
11.8.	Kui täitja tüüptingimustes esineb vastuolusid riigihanke alusdokumentidega, loetakse ülimuslikuks riigihanke alusdokumentides ja selle lisades toodud tingimused.
11.9.	Sõlmitud lepingu muutmises võib kokku leppida riigihangete seaduses toodud alustel ja mahus.
11.10.	Lepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal.
11.11.	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
11.12.	Leping on koostatud ühes eksemplaris ja allkirjastatud digitaalselt.

12.	Lepingu Lisad

12.1.	Lisa 1. Tehniline kirjeldus;
12.2.	Lisa 2. Täitja avalikud hinnakirjad postiteenusele;
12.3.	Lisa 3. Julgeolekutingimused;
12.4.	Lisa 4. Konfidentsiaalsustingimused.

Poolte kontaktandmed

Tellija:		Täitja:
Riigi Kaitseinvesteeringute Keskus	Aktsiaselts Eesti Post
Registrikood 70009764	Registrikood 10328799
Järve 34a, 11314 Tallinn	Pallasti tn 28, 10001 Tallinn
lepingud@rkik.ee	info@omniva.ee 

Kaitseministeerium
Registrikood 70004502
Sakala 1, 15094 Tallinn

Kaitsevägi
Registrikood 70008641
Juhkentali 58, 15007 Tallinn

Kaitseressursside Amet
Registrikood 70007647
Aiandi 15, 12918 Tallinn

(allkirjastatud digitaalselt)	(allkirjastatud digitaalselt)
Ivar Janson	Mart Mägi 
hangete osakonna juhataja	juhatuse liige
		
	ja Signe Kukin
	juhatuse liige